ET Euroopa Liidu Teataja C 108/20

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2017/C 108/18)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ΠΕΥΚOΘΥΜΑΡΟΜΕΛΟ ΚΡΗΤΗΣ“ (PEFKOTHYMAROMELO KRITIS)

ELi nr: PDO-EL-02142 – 17.5.2016

KPN ( X ) KGT ( )

1. Nimetus(ed)

„Πευφκοθυμαρόμελο Κρήτης“ (Pefkothymaromelo Kritis)

2. Liikmesriik või kolmas riik

KREEKA

3. Põllumajandustoote või toidu kirjeldus

3.1. Toote liik

Klass 1.4. Muud loomse päritoluga tooted (munad, mesi, mitmesugused piimatooted (v.a või) jne)

3.2. Punktis 1 esitatud nimetusele vastava toote kirjeldus

Nimetusega „Pefkothymaromelo Kritis“ tähistatakse naturaalse aed-liivatee- ja männimee segu. Seda toodetakse Kreeta saarel mesitarude erilise majandamise ja/või hilisõitseja aed-liivatee ja sellise lehemee loodusliku kooseksisteerimise tulemusena, mida sekreedina eritab peamiselt kreeta männil (Pinus brutia Ten.) ja aleppo männil (Pinus halepensis Mill.) elutsev kilptäide sugukonda Margarodidae kuuluv putukas Marchalina hellenica L.

Füüsikalis-keemilised omadused

Elektrijuhtivus: ≥ 0,600 mS/cm; glükoosi ja fruktoosi üldkogus ≥ 50 %; sahharoos ≤ 3 %; suhteline niiskus ≤ 17 %, diastaasarv ≥ 8 DN, hüdroksümetüülfurfuraali sisaldus (HMF) ≤ 25 mg/kg; vabad happed 20–50 meq/kg; vees lahustumatu aine sisaldus ≤ 0,1g/100g. Stabiilse värvuse intensiivsus on 70–130 mm Pfundi skaala järgi. Tootes ei ole tuvastatavaid akaritsiide või sellise taimekaitsevahendi jääke, mille avastamispiir on kuni 10 mg/kg.

Mikroskoopilised omadused

Kuigi toode „Pefkothymaromelo Kritis“ on omadustega, mille kohaselt saab seda liigitada lehemeeks (metsamesi), sisaldab selle sade paljude korjetaimede õietolmukübemeid. Iga meeproovi kohta on selliste taimeliikide arv kuni 20. Kõige olulisem liik on peajas liivatee (Coridothymus capitatus L.), mille õietolmu leidub igas meeproovis ≥ 10 % korjetaimeliikide õietolmukübemete koguhulgast.

Lehemee osakeste suhe õietolmukübemete koguhulga suhtes on 0,5:6,5. Lehemee osakesed koosnevad Cladosporium ja Fumago ning harvem Altenaria ja Stemphylium eostest. Tootes „Pefkothymaromelo Kritis“ ei leidu perekonna Coleosporium iseloomulike teravatipulisi eoseid, mis esinevad muudes männimett sisaldavates meesegudes.

Organoleptilised omadused

Toote iseloomulik lõhn on eelkõige tingitud aed-liivateemees sisalduvatest aromaatsetest ühenditest. Keskmise kirkuse ja magususega männimesi annab segule maheda, püsiva maitse. Lõhnas on tunda lilleõie nüansse ning puidu ja vaigu nõrka hõngu. Keskmise tugevusega lõhnas on kergelt tunda puuviljasust ja vaha. Kärjest võtmisest alates püsib mesi vedelana vähemalt 12 kuu jooksul.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Mesilasi söödetakse üksnes selleks, et tagada mesilaspere ellujäämine ning söötmine lõpetatakse vähemalt üks kuu enne seda, kui lilled hakkavad õitsema või lehemesi muutub kättesaadavaks. Kui mesilaste jaoks sööta (nektar, õietolm) enam ei jätku, siis annavad mesinikud mesilastele suhkrupeedist, puder- ja valgusöödast valmistatud suhkrusiirupit. Mesilassööt võib olla pärit väljastpoolt määratletud geograafilist piirkonda. Mesilaste täiendav söötmine ei mõjuta mingil juhul mee omadusi ega kvaliteeti.

3.4. Täpsustage tootmise erietapid, mis peavad toimuma määratletud geograafilises piirkonnas

Tootmise kõik etapid peavad toimuma määratletud geograafilises piirkonnas. Mesindustoote kvaliteedi ja ainulaadsete omaduste tagamiseks viiakse mesilastarud pärast aed-liivateelt korje lõppemist männimetsa või piirkonda, kus hilisõitseja aed-liivatee veel õitseb samal ajal, kui männil leidub lehemett. Võimaluse korral vähese suitsutamise saatel võetakse kärjed tarust välja siis, kui vähemalt 3/4 kärjekannudest on kaanetatud. Meevurriga kärgedest eraldatud ja selitusnõusse selituma kallatud mett ei kuumutata üle 45 °C. Haigusi ennetatakse ja ravitakse asjakohaste hügieenimeetmete võtmise ning vajaduse korral ohutute, heakskiidetud ainete kasutamisega.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Pakendamine peab toimuma geograafilises piirkonnas, mis on määratletud punktis 4. See nõue on vajalik, et hõlbustada mee päritolu jälgimist ja kontrollimist, vähendada muude meesortidega segamise riski, ennetada nimetuse väärkasutamist mujalt pärit mee müümisel ning tagada punktis 3.6 osutatud erieeskirjade täitmine. Kõnealuse nõude eesmärk on ka mee füüsikalis-keemiliste (HMF, diastaasarv) ja organoleptiliste omaduste muutumise riski vältimine. Kõrge temperatuuri tõttu võivad kõnealused omadused muutuda sel ajal, kui mett Kreeta saarelt meritsi transporditakse.

3.6. Sellise toote märgistamise erieeskirjad, millele registreeritud nimetus viitab

Toote kvaliteedi ja jälgitavuse tagamiseks peab iga tootja ja toote müüja kasutama logo, millel on kujutatud Kreeta saar ja Malia mesilase ripats ning sõnad „Πευφκοθυμαρόμελο Κρήτης ΠΟΠ“ [„Pefkothymaromelo Kritis KPN“] (joonis 1). Logo jaotamisega tegelevad registreerimistaotluse esitanud mesindusseltsid. Tootjad saavad toodetud mee jaoks ka koodnumbri iga partii ja tootmiskoha tähistamiseks ning mesiniku registreerimisnumbri. Etiketil on esitatud logo, koodnumber ja kõik vajalikud andmed. Mesinike liidud teavitavad kontrolliasutust etikettide jaotamisega seotud üksikasjalikest eeskirjadest. Kõnealuste eeskirjade kohaldamise tõttu ei tohi aga esineda selliste tootjate diskrimineerimist, kes toodavad toodet „Pefkothymaromelo Kritis“ vastavalt tootespetsifikaadile, aga ei ole eespool nimetatud mesindusseltside liikmed.

4. Geograafilise piirkonna täpne määratlus

Kogu Kreeta saar, mis hõlmab prefektuure Heraklion, Lasithi, Rethymno ja Chania.

5. Seos geograafilise piirkonnaga

Looduslikud tegurid

Kreeta saare tohutu morfoloogiline mitmekesisus koostoimes saare ainulaadse kliima (nii Vahemere kui ka Põhja-Aafrika kliimavöönd) ja isoleeritud geograafilise asendiga on soodustanud arvukate omapäraste taimeliikide teket. Viimaste arvandmete kohaselt leidub Kreeta saarel ligikaudu 1 800 taimeliiki, millest 180 on endeemilised taimed. Meetaimede külluse tõttu on mesindus hästi edenenud – nii on Kreeta saar tänapäeval üks kõige arvukamate tarudega paiku kogu maailmas (33 taru/km2).

Taimede rohkus hõlmab ka mitmeid lõhnavaid liike, mille õitsemise aeg on juunis–juulis ja mõnes piirkonnas isegi augustis. Kõige olulisem taim nende hulgas on peajas liivatee (Coridothymus capitatus). Sooja ja kuiva kliima tõttu on nendel kuudel vähe sademeid, mistõttu nektarit on napilt ning toodetav mesi on tihke ja väga aromaatne. Tänu sellele asjaolule ja kilptäilase Marchalina hellenica eritatavale lehemeele on mesinikel eriline võimalus toota kahe eri sordi (aed-liivatee ja männi) mee segu, mis oma eriliste omaduste tõttu erineb muudest meesortidest. Lehemett tootev putukas Marchalina hellenica L. elutseb parasiidina kreeta männil (Pinus brutia Ten.) ja aleppo männil (Pinus halepensis Mill.) ning esineb üksnes Kreekas ja Türgis.

Inimfaktorid

Teadmisi mesilaste ja sügiseti saarel valitsevate eriliste tingimuste kohta kasutavad mesinikud alljärgnevalt kirjeldatud eritootmistavade puhul: kui mesilased on aed-liivateelt korje lõpetanud, lastakse haudel kontrollimatult areneda ja mesilastel sellele ringikujuliselt mett koguda. Selles etapis tühjendavad mesinikud ainult neid kärgi, milles on selgelt kaanetunud aed-liivatee mesi. Kui hiljem koguvad mesilased männilt lehemett, ei ole õietolmu enam saada, mistõttu vähendatakse hauet instinktiivselt. Mesinikud ei sekku, vaid lasevad haudel väheneda ja mesilastel vabale kohale mett hoiule panna. Seda on võimalik teha, sest sügisel on temperatuur endiselt kõrge ja mesilased saavad oma populatsiooni uuendamise jaoks koguda nektarit sellistelt sügisel õitsevatelt taimedelt nagu harilik jaanikaunapuu (Ceratonia siliqua), harilik luuderohi (Hedera helix), harilik aspar (Αsparagus officinalis), meridriimia (Urginea maritima) jt. Kui mesilased ei saa sügisel oma populatsiooni uuendada, ei ole mesilaspere võimeline talve üle elama. Mesinikele tulevad seejuures kasuks saare erilised ilmastikutingimused, õitolmu- ja nektaririkkad lilled ning mesilaste instinktiivne käitumine, mistõttu on tarusid erilisel viisil võimalik majandada. Toode „Pefkothymaromelo Kritis“ on hilisõitseja aed-liivatee ja männi lehemee loodusliku kooseksisteerimise tulemus, mis on Kreetal tavaline nähe.

Toote eripära

Toote „Pefkothymaromelo Kritis“ eripära on tingitud selle füüsikalis-keemilistest, mikroskoopilistest ja organoleptilistest omadustest:

— füüsikalis-keemilised omadused: elektrijuhtivus (≥ 0,600 mS/cm), niiskus (≤ 17 %), glükoosi ja fruktoosi kokku (≥ 50 %) ning värvuse intensiivsus (70–130 mm Pfundi skaala järgi);

— mikroskoopilised omadused: aed-liivatee õietolmukübemeid ≥ 10 %, Coleosporium eoste puudumine;

— organoleptilised omadused: eristatav lõhn ning meeldiv, mitte eriti tugev magus maitse.

Toote kvaliteedi ja omapära aluseks on väike hüdroksümetüülfurfuraali (≤ 25 mg/kg) ja sahharoosi (≤ 3 %) sisaldus ning ei ole tuvastatavaid akaritsiide või sellise taimekaitsevahendi jääke, mille avastamispiir on kuni 10 mg/kg.

Põhjuslik seos geograafilise piirkonna ja toote kvaliteedi või omaduste vahel

Iidsetest aegadest saadik on Kreetal kasvanud sellised aromaatsed taimed nagu aed-liivatee ning männiparasiidi Marchalina hellenica eritatav lehemesi on tuntud vähemalt 18. sajandist (Gennadius, 1883). Parasiit Marchalina hellenica eritab lehemett pärast seda, kui aed-liivatee taimed on nektari eritamise lõpetanud, mõnes piirkonnas toimub see samaaegselt. Tulemuseks on ainulaadne naturaalne aed-liivatee ja männimee segu, mis on tihedalt seotud oma päritolupiirkonnaga. Elektrijuhtivus, glükoosi ja fruktoosi üldkogus, mahe maitse ja aeglane kristallumine on tingitud männi lehemeest, samas kui aromaatsed ühendid ja aed-liivatee õietolmukübemed on tingitud mitmesugustest aromaatsetest pärismaistest ja endeemilistest lilledest, mis saare soojas ja kuivas kliimas eritavad väikestes kogustes kontsentreeritud lõhnavat nektarit. Kõige selle tulemusena on toode „Pefkothymaromelo Kritis“ tihke (st niiskusesisaldus on väike), aromaatne, sisaldab Kreeta arvukate taimede õietolmukübemeid ning on eespool kirjeldatud eriliste omadustega.

Kreeta mesinikud on toote „Pefkothymaromelo Kritis“ tootmise jaoks välja töötanud erilise tava, mille kohaselt saadakse kasu mulla- ja ilmastikutingimustest, eristatavast taimestikust, männi lehemee kättesaadavusest ja mesilaste instinktiivsest käitumisest. See tootmistava põhineb oskusteabel, mida Kreeta mesinikud on põlvest põlve täiustanud, kohandades oma tegevust keskkonna- ja ilmastikutingimuste ning mesilaste käitumisega. Hoolikas ja nõuetekohane mesindus on küll väga oluline aspekt, aga lõpptoode on siiski väga eriline oma kvaliteediomaduste (HMFi indeks, sahharoosisisaldus ning arkariidide ja taimekaitsevahendi jääkide puudumine) poolest.

Viide tootespetsifikaadi avaldamisele

(Viitemääruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/prod_pefkothimaromelo_kriti.pdf

(1) ELT L 343, 14.12.2012, lk 1.